Temeljem članka 132. st. 1. Zakona o gradnji („Narodne novine“ br. 153/13, 20/17, 39/19 i 125/19) i članka 32. Statuta Grada Novalje („Županijski glasnik Ličko-senjske županije“ br. 08/21 i 31/21) Gradsko vijeće Grada Novalje, uz prethodno mišljenje Turističke zajednice Grada Novalje, na \_\_\_\_\_sjednici održanoj dana \_\_\_\_\_\_\_\_\_\_\_\_\_\_ 2022. godine, donijelo je

**ODLUKU**

**O PRIVREMENOJ ZABRANI IZVOĐENJA GRAĐEVINSKIH RADOVA NA PODRUČJU GRADA NOVALJE U 2023. G.**

**I. OPĆE ODREDBE**

Članak 1.

Ovom Odlukom određuju se vrste građevina na kojima se ne mogu izvoditi građevinski radovi, vrste građevinskih radova koji se ne mogu izvoditi, područja Grada Novalje na kojima se privremena zabrana primjenjuje, kalendarsko razdoblje i vrijeme privremene zabrane izvođenja građevinskih radova u 2023. godini, izuzeci od privremene zabrane izvođenja građevinskih radova te nadzor nad provedbom ove Odluke.

**II. VRSTE GRAĐEVINA NA KOJIMA SE PRIVREMENO NE MOGU IZVODITI GRAĐEVINSKI RADOVI**

Članak 2.

Izvođenje građevinskih radova iz ove Odluke zabranjuje se na građevinama koje su prema propisima kojima se uređuje gradnja razvrstane u sljedeće skupine/vrste (dalje u Odluci: građevine):

- 2.b skupina - građevine za koje se utvrđuju posebni uvjeti, a ne provodi postupak donošenja rješenja o prihvatljivosti zahvata za okoliš, odnosno postupka ocjene o potrebi procjene utjecaja na okoliš i/ili ocjene prihvatljivosti zahvata za ekološku mrežu;

- 3.a skupina - građevine za koje se ne utvrđuju posebni uvjeti;

- 3.b skupina - zgrade stambene namjene čija građevinska (bruto) površina ne prelazi 400 m² i zgrade poljoprivredne namjene čija građevinska (bruto) površina ne prelazi 600 m², za koje se ne utvrđuju posebni uvjeti.

**III. VRSTE GRAĐEVINSKIH RADOVA KOJI SE PRIVREMENO ZABRANJUJU**

Članak 3.

Građevinskim radovima koji se u smislu ove Odluke zabranjuju (dalje u Odluci: građevinski radovi) smatraju se:

1. zemljani radovi (iskop humusa, široki iskop, iskop stepenica, iskop za temelje i građevne jame, iskop rovova za instalacije, iskop kanala i odvodnih jaraka, prijevoz materijala, uređenje temeljnog tla, izrada nasipa, izrada posteljice, izrada klinova uz objekte, deponiranje materijala, utovar, odvoz viška zemlje na gradski deponij, istovar, zatrpavanje građevinske jame nakon izvedbe podruma, zemljom od iskopa i sl.) i
2. radovi na izgradnji konstrukcije građevine.

**IV. KALENDARSKO RAZDOBLJE I VRIJEME TRAJANJA PRIVREMENE ZABRANE**

Članak 4.

Izvođenje građevinskih radova zabranjuje se u razdoblju od 15. lipnja do 15. rujna 2023. godine u vremenu od 00:00 do 24:00 sata.

**V. PODRUČJA PRIVREMENE ZABRANE IZVOĐENJA GRAĐEVINSKIH RADOVA**

Članak 5.

Izvođenje građevinskih radova na građevinama zabranjeno je u svim naseljima na području Grada Novalje, osim u Poduzetničkoj zoni Čiponjac II i Gospodarskoj zoni Prozor-Zaglava.

**VI. IZUZECI OD PRIVREMENE ZABRANE IZVOĐENJA GRADEVINSKIH RADOVA**

Članak 6.

Zabrana iz ove Odluke ne odnosi se na:

1. građevine odnosno radove za čije je građenje, odnosno izvođenje utvrđen interes Republike Hrvatske i/ili jedinice lokalne i područne (regionalne) samouprave;

2. uklanjanje građevina na temelju rješenja građevinske inspekcije ili odluke drugog tijela državne vlasti;

3. građenje građevina, odnosno izvođenje radova u godini u kojoj je odluka stupila na snagu;

4. hitne građevinske radove na građevinama koje je potrebno izvesti radi osiguranja javnog reda i sigurnosti, radi otklanjanja neposredne opasnosti za život i zdravlje ljudi ili imovinu veće vrijednosti.

**VII. NADZOR NAD PROVEDBOM ODLUKE**

Članak 7.

Nadzor nad primjenom ove Odluke provodi Komunalno redarstvo Grada Novalje.

U obavljanju nadzora komunalni redari postupaju sukladno odredbama propisima kojima se uređuje inspekcijski nadzor građenja.

**VIII. PRIJELAZNE I ZAVRŠNE ODREDBE**

Članak 8.

Ova odluka stupa na snagu osmoga dana od dana objave u Županijskom glasniku Ličko-senjske županije.

KLASA:361-04/22-01/01

URBROJ:2125-6-05/01-22-1

Novalja, 28. listopada 2022. g.

GRADSKO VIJECE GRADA NOVALJE

PREDSJEDNIK

Matej Gušćić, struč.spec.oec.

**OBRAZLOŽENJE**

Pravni temelj za donošenje Odluke je članak 132. Zakona o gradnji („Narodne novine“ br. 153/13, 20/17, 39/19 i 125/19) i članak 32. Statuta Grada Novalje („Županijski glasnik Ličko-senjske županije“ br. 08/21 i 31/21).

Odredbom čl. 132. Zakona o gradnji određeno je da predstavničko tijelo jedinice lokalne samouprave po prethodno pribavljenom mišljenju turističke zajednice općine, odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine.

Shodno tome, predloženom Odlukom uređuju se vrste građevina, područja, razdoblje kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine, izuzeci od privremene zabrane te nadzor nad provedbom Odluke.

Prijedlog Odluke dostavljen je na očitovanje Turističkoj zajednici Grada Novalje te je ista dostavila prethodno mišljenje kojim je suglasna s prijedlogom Odluke.

Za provođenje predložene Odluke u proračunu nije potrebno osigurati dodatna sredstva.